ઈરાન એશિયામાંથી ક્વોલિફાઈ થનારી પ્રથમ ટીમ હતી અને તેણે જૂનમાં ઉઝબેકિસ્તાન વિરુદ્ધ 2-0થી વિજય નોંધાવીને વર્લ્ડ કપમાં સ્થાન બનાવ્યું હતું. બે રાઉન્ડમાં ઈરાનની ટીમ કુલ 18 ક્વોલિફાઈંગ મેચમાં અજેય રહી હતી. અંતિમ રાઉન્ડમાં ઈરાને નવ મેચમાં એક પણ ગોલ આપ્યો ન હતો. ઈરાન પાંચમી વખત વર્લ્ડ કપમાં રમશે અને પ્રથમ વખત તે સળંગ બીજી વખત વર્લ્ડ કપમાં રમશે. 2014ના વર્લ્ડ કપમાં તે એક પણ વિજય નોંધાવી શક્યું ન હતું. પરંતુ આ વખતે કોચ કાર્લોસ ક્યુઈરોઝ ઈરાનને નોકઆઉટમાં પહોંચાડવા માટે આતુર છે.